Document ID: /roh_data/filtered/fineweb-2-filterrobots_roh.jsonl.gz/12310

En general:
- Coordinar la planisaziun, la construcziun e la signalisaziun da stabiliments dal traffic betg motorisà ch'èn d'in interess chantunal.
- Determinar la rait da vias dal traffic betg motorisà cun integrar las vischnancas e las regiuns.
- Tractar dumondas da contribuziun.
- Defender ils interess dal traffic betg motorisà en cas da conflicts cun autras infrastructuras.
- Survegliar e coordinar l'elavuraziun dals plans da l'inventari davart la rait da las sendas da viandar, sco er lur actualisaziun.
En spezial en il sectur da las vias e sendas da viandar:
- Exequir e realisar la legislaziun federala resp. chantunala davart las vias e sendas da viandar.
- Survegliar tut ils fatgs da las vias e sendas da viandar dal chantun Grischun.
- Coordinar las activitads da las regiuns, da las vischnancas, dals uffizis e da las organisaziuns privatas spezialisadas sin il champ da las vias e sendas da viandar.
Per tgirar la rait da vias e sendas da viandar che ha ina lunghezza da circa 11'000 km ha il chantun concludì ina incarica da prestaziun cun Sendas Grischunas. Uschia è la Sendas Grischunas responsabla en spezial per:
- sustegnair las regiuns e las vischnancas tar la planisaziun, tar la realisaziun e tar il mantegniment da las vias e sendas da viandar, dond cussegliaziun professiunala e procurond las infurmaziuns da basa,
- coordinar ils differents projects da vias e sendas da viandar.